khistorydata/jeongjo-sjw-relations huggingface dataset:
정조 17년
兪漢寧以義禁府言啓曰時囚罪人朴齊家照律公事判付內今番外邑之稱以營賑犯手公穀其弊不可不嚴懲而許多繡啓未聞一倅之以那移傍照用律而日前特敎嚴問之湖西諸囚照律尤無形獨於無勢庶類若是低昻照律乎諸道自備守令旣難一一用此律則何必偏用於積年效勞於莫重御製文字之人乎此囚依同罪他囚例奪告身放送事命下矣朴齊家依同罪他囚例杖一百牧贖告身盡行追奪放送之意敢啓傳曰允如有功議各減一等可也
정조 17년
兪漢寧以義禁府言啓曰時囚罪人申德就鄭惟儉等議處公事判付內草記照律勘放事命下矣申德就本府議啓內漕船之遇風飄蕩雖出於所斤掌內畢竟臭載之患旣在本鎭之境揆以法意有難容貸以此照律罪取考律文則大典通編漕轉條有曰漕稅船護送時不用心致敗所管邊將罷黜矣申德就罷黜放送鄭惟儉本府議啓馹騎替把自有其所而纔到畿營違式責馬已極駭然營吏眞有可罪之端如法推治何所不可而繫髻馬後尤涉駭妄以此照律罪取考律文則新頒定式有曰奉命各行稱以兵曹馬疲劣不堪騎直到雇廳責把番馬者以濫騎律論大典通編禁制條有曰驛馬濫騎者杖一百流三千里大明律不應爲條有曰凡不應得爲而爲之事理重者杖八十名例有曰二罪俱發以重者論大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣鄭惟儉從重論杖一百收贖告身盡行追奪慶尙道興海郡流三千里定配而以議啓內辭意具罪目依例發遣府羅將押送配所何如傳曰允如有功議各減一等可也
정조 17년
兪漢寧以義禁府言啓曰申德就罷黜鄭惟儉杖一百收贖告身盡行追奪慶尙道興海郡流三千里定配朴齊家杖一百收贖告身盡行追奪照律草記批旨內如有功議各減一等可也事命下矣朴齊家全昌尉異姓親云議減一等杖九十收贖奪告身四等而鄭惟儉無功議云申德就罷黜無功議減等之例云矣敢啓傳曰知道
정조 17년
南公轍以刑曹言啓曰律官李允迪嚴囚草記批旨內曹內保授待開坐各別嚴杖一百度以懲低昻照律之罪事命下矣依傳敎李允迪各別嚴杖一百懲礪放送之意敢啓傳曰知道
정조 17년
行都承旨沈煥之疏曰伏以三昨判府事金鍾秀上疏自畿營到院之際臣職忝一院之長不能指導該房善爲周旋事到徑日之後致煩聖慮於靜攝之中侵夜酬應有防節臣罪卽此萬死有餘況於大臣箚子論罪臣等極其峻嚴矣何敢冒入職次重犯無忌憚之科乎趨伏闕下惟竢斧鉞之誅而第臣於此有區區愚慮附進一言焉噫政院之設官實爲國家之喉舌也所以出納敎命通接上下之志如人身之有脈絡係於是而呼吸出於是也此而一有痁塞則三關六腑無不病而有國者喉院隔斷朝野之言路者亦猶是矣今我殿下聖神文武臨下有赫禮樂征伐權在天顧無憂於竊權蔽聰之在庭而亦惟聖人動爲天下後世法斯不可不愼於言路開塞之際矣若臣至愚猥叨是任無能爲役於先輩惟以奉遵聖旨爲忠違忤聖旨爲懼甚至於懲討之大義一奉禁令則自大官三司凡有箚章小涉此等處者輒一開紙首瞠眼疑畏備愼直以彌縫摧却爲能嗚呼此可爲殿下喉舌之官者耶昔在乙丙麟謙諸賊布黨滿廷圖危宗社當此之時國勢岌嶪凜如一毫矣故相臣徐命善之一疏卽到本院無敢阻搪以徹乙覽遂成隻手擎天之功嗚呼休哉聖朝待言者之盛德也伏願殿下回鑑于此而亟撤諸條禁令以幸國事仍治臣不職之罪以肅朝綱焉臣無任云云
정조 17년
以都承旨沈煥之上疏傳于李書九曰還給
정조 17년
京畿監司鄭昌順疏曰伏以聖候遄復天和臣民普切慶忭仍念臣待罪藩寄觸事憒劣早晩僨誤臣固自知今者相臣之箚出而失職之罪著矣日前判府事金鍾秀疏自縣道上來臣以相疏體重懲討義嚴卽地封啓入呈喉院則以爲疏中辭語或涉禁令不許登徹還付出送此際相臣之行聞已入城臣又以大臣去就封啓馳聞意謂大臣今旣上京推還原疏自可直呈身在京第疏由縣道揆諸事理有違格例果以此意送吏往告相持數日終不回聽疏留營廳身已還山臨行之時忽又發牌以莫重討逆之疏敢欲任意還送爲罪書諸牌面捉囚營吏若使大臣沬飮之義緣臣而不得伸則臣雖滅死萬萬將何以自贖也臣方悚懍伏地竢勘又見箚語聲罪甚嚴承宣連章至被勘律則臣之處義宜無異同伏乞聖明亟削臣職仍治臣罪以謝公議以靖私義千萬幸甚云云答曰省疏具悉卿其勿辭行公
정조 17년
癸丑七月初七日巳時上御重熙堂右承旨藥房提調入侍時右承旨洪義榮假注書鄭文始記注官金良倜承膺祚提調洪良浩以次進伏訖良浩曰俄承啓辭批旨癤候差減下情不勝欣幸之至矣上曰今旣差復欲勿受鍼醫官竝令退去命書傳敎曰今聞傳諭史官口語附奏之語大臣疏中無涉禁之句而只有用臣勘臣等自引之語竝與收禁之請不爲槪及捧與不捧初不必持難則何故往復畿營乎在院承旨等罪其罪事依箚請許施其中仕進藥院者勿論至於畿伯則以大臣之伊日旋卽入京不得以縣道上送之意有所往復事理固然亦爲勿論事分付又命書傳敎曰承旨前望單子入之待下批牌招察任仍命退諸臣以次退出
정조 17년
行都承旨洪明浩坐行左承旨李書九坐直行右承旨洪義榮藥院進左副承旨李冕膺坐右副承旨南公轍內閣直同副承旨兪漢寧坐直注書徐有聞仕一員未差假注書金錫泰仕直事變假注書李弘達仕
정조 17년
藥房提調洪良浩副提調洪義榮啓曰伏未審夜間聖體調攝若何寢睡水剌之節何如昨日入侍伏承藥力連有顯效症候漸臻快止之敎臣等曷勝欣忭之忱今日諸節益有差勝之效乎臣等不任區區伏慮敢來問安答曰知道差勝後一樣而日熱愈甚連喫淸心丸自可淸熱卿等不必入侍矣
정조 17년
李書九啓曰來十一日專經文臣殿講日次矣敢稟傳曰處暑後更稟
정조 17년
備忘記羅州營將高雲瑞公州營將林懋遠下直各長弓一張長箭一部片箭一部筒兒一箇賜給
정조 17년
傳于李冕膺曰右副承旨入侍
정조 17년
持平李景溟啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上答府曰不允
정조 17년
癸丑七月初八日午時上御重熙堂右副承旨入侍時右副承旨南公轍記事官徐有聞記注官金良倜承膺祚以次進伏訖上命公轍讀公事書判付訖命退承史以次退出
정조 17년
行都承旨洪明浩坐行左承旨李書九坐行右承旨洪義榮藥院進左副承旨李冕膺坐直右副承旨南公轍坐直同副承旨徐有秉未肅拜注書徐有聞仕一員未差假注書金錫泰仕直事變假注書李弘達仕
정조 17년
藥房提調洪良浩副提調洪義榮啓曰伏未審夜間聖體調攝若何寢睡水剌之節何如癤候諸症漸益差安乎昨伏承批旨有日熱愈甚連進淸心元自可淸熱之敎此時診候尤不宜曠日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰入侍
정조 17년
李書九啓曰臣書九依定式進詣香室奉審香祝櫃祝板袱子則精潔之意敢啓傳曰知道
정조 17년
李書九啓曰判府事朴宗岳左議政金履素爲承候來待矣傳曰入侍
정조 17년
南公轍啓曰昨日湖南道臣狀啓稟處下敎中初無稟事堂上來待之命而因司謁之錯傳致有此誤爲知委之擧啓辭亦不能審愼書入臣則不勝惶恐而當該司謁不可不嚴處令攸司各別嚴覈從重科治何如傳曰允雖以承宣言之豈不知有司與稟事之語訓自異而任其誤傳近來承宣擧行皆如此當該承旨禁推完伯祗受狀啓來到後勘放
정조 17년
有政吏批判書李文源進參判丁範祖式暇參議鄭大容內閣進行左承旨李書九進以徐有秉爲承旨宋民載爲副校理嚴耆爲修撰李相璜爲典籍兼春秋二單趙德潤安邁權軍器直長單金兊煌軍器奉事單李得仁軍器副奉事單鄭光璞
정조 17년
兵批判書鄭好仁進參判閔台爀病參議睦萬中病參知朴聖集入直進右副承旨南公轍進以李雨龍爲都摠都事田德顯爲宣傳官朴道文爲西北僉使皮載吉爲羅州監牧官僉知單元撮忠翊將單朴東新忠壯將單林鳳到陞實事承傳
정조 17년
以羅州監牧官望筒傳于南公轍曰前官赴任屬耳待限滿前數朔新除者下送
정조 17년
洪明浩啓曰新除授同副承旨徐有秉卽爲牌招何如傳曰允
정조 17년
以全羅監司權狀啓全州居武兼鄭宅柱起送而光陽居忠翊將安復和待其地方官報來馳啓事傳于李書九曰前兵判事極爲駭然矣近來凡百擧行首尾專不管領雖以此事言之今番諸道作散人收用之擧是何等拔例振滯則雖無傳敎猶不敢若是泛忽而提飭申申聽若不聞甚至都政日下敎初不知委諸道者豈成說乎昨見諸道狀本今又見湖南狀本只以翌日政忠壯將等收用人訪問事登聞然則大政除拜者莫知東西尙在渠家如許有司之臣將焉用哉前兵判徐有防處其委折爲先問啓後施以不敍之典事實猶未可知傳旨則待問啓下批捧入筵敎之承聆雖有間隔吏曹則竝與翌日政下敎尙不知委豈特兩罪俱發前吏判李𡊠亦施不敍之典
정조 17년
李書九啓曰前兵判事極爲駭然矣近來凡百擧行首尾專不管領雖以此事言之今番諸道作散人收用之擧是何等發例振滯則雖無傳敎猶不敢若是泛忽而提飭申申聽若不聞甚至都政日下敎初不知委諸道者豈成說乎昨見諸道狀本今又見湖南狀本只以翌日政忠壯將等收用人訪問事登聞然則大政除拜者莫知東西而尙在渠家如許有司之臣將焉用哉其委折爲先問啓事命下矣問于前兵曹判書徐有防處則以爲臣猥以無似忝叨銓地猝當大政瘡疣百出今又以大政日傳敎之初不知委伏承問啓之命惶懍震越不知所達臣於大政日伏承丙申以前作散者一倂抄出書啓自今政先爲收用事分付兩銓之傳敎而臣矇眛昏謬初不知悉於諸道一則臣罪二則臣罪惟伏竢斧鉞之誅而已云矣敢啓傳曰知道其時以行會諸道事筵敎何如則東銓擧行雖未瞭然事當提醒同爲而乃如彼做錯依昨日下敎卽爲捧傳旨
정조 17년
南公轍啓曰前承旨兪漢寧禁推完伯狀啓來到後勘放事命下矣狀啓昨日已爲來到何以爲之敢稟傳曰然則以公罪勘放復後草記事分付而新入生疎設有做錯爲右位者若能提醒豈有是也昨夜坐直右位承旨從重推考
정조 17년
南公轍以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 17년
癸丑七月初九日辰時上御集春軒藥房入診入侍時提調洪良浩副提調洪義榮記事官徐有聞假注書金錫泰記注官金良倜承膺祚判府事朴宗岳左議政金履素一提學鄭民始直提學徐鼎修檢校直閣徐龍輔鄭大容原任直閣尹行任檢校直閣徐榮輔南公轍直閣金祖淳醫官周命新白成一皮弘圭以次進伏訖宗岳等曰近日日熱如此聖體調攝若何而寢睡水剌之節亦何如上曰大體一樣矣宗岳等曰癤處作苦之症若何上曰別無顯然差勝之事矣宗岳等曰王大妃殿氣候何如上曰一樣矣宗岳等曰惠慶宮氣候何如上曰一樣矣宗岳等曰醫官使之入診好矣上曰不必入診矣仍命書榻敎曰進御淸肺湯一貼煎入又命書傳敎曰政官牌招開政履素曰頃因湖南御史鄭東榦別單賑後接濟之策令道臣出意見狀聞之意覆啓分付矣卽見全羅監司權狀啓則以爲賑後接濟惟在還分一路而纔經大賑穀簿蕩然措處無路大同儲置米多數留在處較量一年應下限數除留從略改色而若以陳縮之米依例移錄還分竝耗捧上則反爲厲民之慮特許無耗改色各衙門兩麥還上應分都數爲二十萬四千九百石而今年民勢不可以常年比論留庫中量宜加分各軍保納番自有月當而目今催促之困實爲可矜八九兩朔京外各衙門納身軍布代錢限十月退限事竝令廟堂稟旨分付矣儲置改色事法意本自嚴重已不可輕易議到且或有陳腐列邑必請改色則今豈有多石之可助民食者乎雖以道內事情言之大同儲置數本不敷還穀留庫餘者尙多以此儲置改色之請何難推移於糴穀留庫之中乎此則置之牟還加分事民勢旣如此則朝廷不可靳難而南土早穀非久可以登場加糶過多在民亦非好事限三分一許施身軍布退限事各軍門則本無當番而獨兵曹騎步兵之八九月當納十月退限其間不過一二朔此則依所請許施而麥旣未登飢餘民情若是憫急則道臣何不早自周旋以爲接濟之道乃於繡啓頒下之後始爲陳聞於朝廷者未免稽緩該道臣權從重推考何如上曰依爲之履素曰頃因嶺南御史李相璜別單還賑之餘接濟措處之方具意見狀聞之意覆啓分付矣卽見慶尙監司趙鎭宅狀啓則以爲本道飢饉荐仍瘡痍未起繼等排分趁時給種專靠牟還而各邑倉儲旣盡於賑資又罄於加分而以時留實數及牟還已捧條從略磨鍊區劃移轉塗抹分排至若麥歉尤甚邑還民外最貧窮之類別般經紀從便救急而牟還都數爲四十萬石而見今未捧殆近五分之一邑牒民訴專在於作租作錢有例無例闊狹弛張然後民庶息肩作租一款從民願許施恐爲方便之道且代捧雖違法例第念三漕倉除留米五千五百石換貿價一萬六千五百兩每於穀多邑中年例區劃今若以牟還未捧中一萬六千五百石依詳定例許令代納以準除留米換貿之價則猶可紓力上項所陳留庫穀量宜加分牟還未捧條作租與代納事竝請令廟堂稟處矣大飢之餘麥又未登民情若是悶急則或加分或轉粟經紀接濟惟在道臣之量度形勢便宜從事而第念加糶之過多在窮民亦足爲可悶之端且早穀非久可以登場務從節略無或過濫畢加分後從實數登聞而至於未捧牟還之作錢或作租事租與錢均是爲民紓力之意以此未捧牟還作錢移充於漕倉換貿米之價秋後還耗更不除出作錢仍作元穀則事甚便好而第其事面之正當不如作租之如法未捧牟還一萬六千五百石依式例待秋作租之意分付而毋論加分之量宜與定數牟還之代錢或作租固當指一仰請以待處分而今此狀辭頗欠分曉揆以事體殊甚未安該道臣推考何如上曰依爲之作租一款名色之正大莫如本色而嶺民所負之昨年當年條穀物不啻卜重如有一分息肩之方不必膠守常格況換此納彼亦不涉於錢還數爻亦甚零星依所請許施以紓一分民力可也仍命退諸臣以次退出
정조 17년
行都承旨洪明浩病行左承旨李書九坐直行右承旨洪義榮藥院直左副承旨李冕膺坐右副承旨南公轍坐同副承旨兪漢寧坐直注書徐有聞仕一員未差假注書金錫泰仕直事變假注書李弘達仕
정조 17년
藥房都提調洪樂性提調洪良浩副提調洪義榮啓曰伏未審夜間聖體調攝若何寢睡水剌之節何如昨日湯劑進御之後症候諸節益有差勝之效乎臣等率諸御醫趁早入診詳察聖候議定繼進當否爲宜臣等不任區區伏慮敢來問安竝此仰稟答曰知道差勝後一樣卿等不必入侍矣
정조 17년
兪漢寧啓曰來十一日朝參日次矣敢稟傳曰停
정조 17년
兪漢寧啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 17년
傳于李書九曰內閣政院玉堂問安自明日勿爲之
정조 17년
以慶尙監司趙鎭宅狀啓統營私賑人金德秋等願納穀數詳査馳啓事傳于南公轍曰兩人捐財濟飢義氣可尙觀於道狀論列實蹟又如此令該曹論理草記稟處可也
정조 17년
兪漢寧以兵曹言啓曰卽伏見慶尙監司趙鎭宅統營設賑時願納及私賑人穀物數爻査實啓本則金德秋願納米爲二百九十一石租爲二百七十二石零卓萬胤私賑米爲一百三十六石租爲一百六十石零矣今此金德秋卓萬胤願納私賑之數若以各穀言之與帥臣狀本少有差爽而折租計之則別無相左願納穀物旣有該營之踏印公文私賑石數詳載衆民之請褒等狀兩人之捐財補賑果爲的實事判付內兩人捐財濟飢義氣可尙觀於道狀論列實蹟又如此令該曹論理草記稟處可也事命下矣上項金德秋等實蹟道啓以爲若以各穀言之雖與帥臣狀本少有差爽折租計之則別無相左云考見前統制使李潤慶畢賑狀本則金德秋願納穀爲一千石卓萬胤私賑穀爲五百石矣海浦土校之捐財補賑極爲可嘉參以前例宜有區別論賞之擧營校嘉善金德秋合施實職除授之典唐浦土校嘉善卓萬胤合施賞加之典恭竢上裁而當初帥臣之穀物數爻論列也米租石數據實載錄若謂之折租則千石五百石可也初不區別混稱至此率爾登聞奏御文字何等謹嚴不審之失宜有警飭前統制使李潤慶從重推考何如傳曰允加資及實職待開門皆以口傳擧行待下批卽爲分付可也
정조 17년
南公轍以戶曹言啓曰全羅道光陽順天兩邑田稅米太竝載船一隻到泰安縣致敗事因忠淸監司李亨元狀啓本曹覆啓判付內有光陽順天下去船隻果能趁期下去而該邑故爲緩裝晩發則該倅等依回啓罷拿令該曹口傳另擇待下批辭朝萬一中路逗留罪在船人其委折先爲關問該道詳査報來後草記稟處之命故船隻之下往月日兩邑之裝發早晩一一詳査回移之意發關矣卽接該道監司權回移則以爲兩邑裝載監色及沙格等捉致營庭頭質嚴覈則該船沙工李重祥李千己金千右等所告內三月十一日到光陽縣十三四兩日畢裝載十七日發船行到二十里許獐島乃順天地方故留泊同島以順天穀運來添載之意告于光陽官移文順天府則同府以爲行船歷路旣過海倉不必陸運以貽民弊以此相持果爲遲滯多日同月二十七日李重祥躬往順天府以晦潮裝載發船之意納侤則順天府始爲修送陳省伊後適値風雨四月初九日始到距順天海倉十餘里地其間又有淺灘故不得已十六日爲始以二三十石容載之小船次次運穀至二十日畢裝二十五日發船連因風勢之不順六月始到瑞山云光陽監官李宅吾色吏尹五三等所告內三月十二日李重祥船隻果爲來到十三日始裝十四日畢載十七日卽爲發送矣以順天稅穀添載事屢次往復以致數旬遲滯四月初九日發船云順天監官朴思儉色吏申泰俊等所告內獐島雖是本府地方相距爲三十里不可動發疲民轉輸半千石穀物歷路逢載之意回移光陽矣同月二十七日該沙工李重祥來到本府以晦潮前裝發爲言故本府果以三月二十七日裝載二十九日發船之意修報粘移而伊後又無消息連加催促則四月初九日始爲來到而水淺有嶼無以直抵於海倉故十六日潮滿後始以小小葉艇次次流運二十日畢裝二十五日發船云今以涉格等所告參互於監色之招則船隻來泊雖未及於二月及到三月望前船發亦在於三月十七日則光陽裝載本非稽滯而至於順天添載一款自光陽上京水路歷過於該邑海倉則船人輩不欲歷路逢載必欲流運者固已怪駭光陽官之不卽督飭發船乃以陸路運載之說文移於順天以致船人之遲滯者亦甚駭然順天府之不待船隻之來到只憑沙格之口告指日修報終至爽實揆以事體極爲驚駭沙格之自順天發船後站站留滯五月卄五日始過本道境前後逗留之罪專在於船人順天府早捧稅穀遲待船到則雖不可責之以晩裝只憑船人之告徑發粘移之報以致登啓日字之差爽者萬萬駭然當該監色爲先自本營嚴加懲治沙格旣徑對質還爲押送于敗船地方官使之依例擧行云今以道査觀之船到於三月十二日畢裝於本月十七日則光陽縣稅穀不可謂之晩裝順天府則四月十六日爲始二十日畢裝則似不免晩裝之罪且不待船發先送粘移於營門以致上聞日字之相左極爲駭然而其間近一朔逗遛罪實在於船人責不歸於邑守光陽縣監李祖範順天府使洪述祖罷拿一款更待處分至於船格之稱以風勢不順已自離發光陽歷過順天之日惟意淹滯乃於五月二十五日始過湖南沿境者其罪狀萬萬痛駭今旣還爲押送令敗船地方官添問目嚴覈得情繩以當律以爲礪他之地何如傳曰允順天之晩裝實由於光陽之怠忽不可以裝發之遲速定其罪之輕重況順倅之治聲日播光宰之疵聞不已者乎然揆以刑政亦難一堪一否竝施申令之典使各贖罪於來頭事分付道伯另加嚴飭可也
정조 17년
李冕膺以戶曹言啓曰宗廟東西外墻瓦子蓋板缺落處今已畢修改之意敢啓傳曰知道
정조 17년
南公轍以義禁府言啓曰時囚罪人兪漢寧以公罪勘放後草記事命下矣兪漢寧以凡捧制書有所施行而失錯旨意律杖七十公罪收贖放送之意敢啓傳曰知道
정조 17년
南公轍以刑曹言啓曰依下敎誤爲傳命之司謁李元相待完伯狀啓上來勘放次爲先囚禁別監白景福亦爲嚴囚之意敢啓傳曰知道
정조 17년
南公轍以刑曹言啓曰司謁李元相待完伯狀啓來到勘放別監白景福亦爲嚴囚事昨已草記入啓矣完伯狀啓今旣來到李元相依大明律制書有違杖一百之文決杖一百放送之意敢啓傳曰知道
정조 17년
癸丑七月初十日辰時上御重熙堂左承旨左副承旨入侍時行左承旨李書九左副承旨李冕膺記事官徐有聞記注官金良倜承膺祚以次進伏訖上命書榻敎曰進御淸肺湯依前方一貼煎入又命書傳敎曰同副承旨遞差前承旨兪漢寧仍任牌招察任命書九冕膺讀公事書判付訖命退承史以次退出
정조 17년
行都承旨洪明浩坐行左承旨李書九坐行右承旨洪義榮藥院直左副承旨李冕膺坐直右副承旨南公轍坐同副承旨兪漢寧坐直注書徐有聞仕一員未差假注書金錫泰仕直事變假注書李弘達仕
정조 17년
南公轍啓曰大司憲金履禧執義許晊掌令邊景祐持平李景溟呈辭掌令姜鳳瑞在外持平朴孝成未肅拜監察茶時之意敢啓傳曰知道
정조 17년
兪漢寧啓曰卽者校理魚用謙以其親病陳疏徑出而原疏有涉禁者纔已退却矣所當直捧禁推傳旨而此與無端徑出有異推考警責何如傳曰允
정조 17년
以忠淸前兵使李光燮原情啓目傳于兪漢寧曰又有淸州黃白簽丁事査啓來到姑未回下者保放待回啓添問目取招勘律
정조 17년
兪漢寧以兵曹言啓曰本曹敎鍊官禁軍遞兒窠今方有闕矣依節目禁軍別將與各番將眼同取才以其居首者塡差之意敢啓傳曰知道
정조 17년
兪漢寧以兵曹言啓曰新除授五衛將鄭昌仁年滿七十身病沈篤實無起動供職之望呈狀乞遞實病旣如此則宿衛輪番之任不可久曠改差何如傳曰允
정조 17년
兵曹口傳政事以金德秋爲五衛將
정조 17년
兪漢寧以舟橋司言啓曰卽接露梁鎭別將金重玉所報則行宮小次昨日初更量點火時失火東西春舌及浮椽至於延燒故別將多率鎭屬卽時撲滅大廳與房堗幸爲無事云今此行宮所重何如而常時不能檢飭致有此失火之擧已萬萬驚駭而及其失火之後不卽報來者亦極駭然該別將金重玉令該府拿問重勘守直人等移送法司另加査實照法嚴繩臣文淳與都廳臣李鴻運卽爲出往看審形止後令該營以爲擇日修葺之地何如傳曰始不愼火將至薰爇旋卽撲救畢竟無事其罪不可不懲所爲亦不可不恕該別將嚴棍守直人等照法分等處置可也
정조 17년
兪漢寧以壯勇營言啓曰露梁望海亭南邊行閣昨日初昏時失火雖卽撲救而頗有傷損處云該鎭別將之不勤看護致有此意外之患已萬萬驚駭且其形止不卽報來其所擧行亦極駭然別將金重玉爲先汰去令攸司從重勘處失火人及守直員役等竝令該曹照律嚴治何如傳曰依舟橋司草記批旨施行可也
정조 17년
兪漢寧以御營言啓曰當夜四更量四牌巡邏牌將金基祚來告內露梁越邊望海亭失火仍卽撲救之說傳聞於崇禮門外牌將金性行處云故待開門出送將校摘奸計料之意敢啓傳曰知道
정조 17년
兪漢寧以壯勇營言啓曰依舟橋司草記批旨露梁鎭別將金重玉嚴棍二十度之意敢啓傳曰知道
정조 17년
藥房都提調洪樂性提調洪良浩副提調洪義榮啓曰伏未審日間聖體調攝若何寢睡水剌之節何如湯劑連日進御之後症候諸節益有差勝之效乎臣等率諸御醫趁早入診詳察聖候議定繼進當否爲宜臣等不任區區伏慮敢來問安竝此仰稟答曰知道差勝後一樣不必入侍而都提調則再昨旣命勿爲入來今日又何入來乎此爲酬應之一端後日次又若入來則問候勿爲之
정조 17년
兪漢寧以都摠府言啓曰今日入直內三廳武兼禁軍及軍兵等中日習射請出標信答曰知道
정조 17년
李書九啓曰卽伏見觀象監草記則命課學兼敎授初不取才直爲劃出兼敎授之取才差出旣載於再昨年節目則實是金石不易之典自上提飭前後諄複該監提擧亦以遵守節目之意前席陳達非止一再而今反違例劃出者大是顚錯往復之際任官輩之不善擧行以致定式之違越尤極駭然行公提調之無一言提醒亦涉寒心當該任官令攸司從重科治前提調徐有防時任提調沈頤之所當重勘而本院請推之外無他可施之罰何以爲之敢稟傳曰選擇天時卽亦敬授之一端所謂命課學專忽勸課莫重推擇苟且特甚年前大加釐正著爲金石之典其時二提擧以閣臣兼管校正之任其所遵行當倍他人而啓下節目之久而後違越猶不敢乃爾新式之後初當幺麽敎授之差出一事乃敢捨新從舊者寧有如許國綱乎聞其事實雖因任官之掩置節目而然云身爲提擧且知本事則默無一言提醒致使十行辭敎一部關和歸於笆籬邊物位躋正卿出入邇班者擧行如此任官輩作奸何論乎其事雖微所關非細前提調徐有防施以削職之典以若規模似不難知而旣云任官輩之所爲提調沈頤之勢當勿論矣蟣蝨任官何必請罪領事聞欲嚴治此一款勿論
정조 17년
李書九以內醫院都提調提調意啓曰議藥同參洪勉讓依下敎汰去之意敢啓傳曰特敎議藥之下事當盡其所見以對而以如許冷水不成說之茶飮出方以進者極爲駭然聞周命新之言洪勉讓卞觀海之所同議云觀海則要被嚴敎近於已甚今番則參酌只以洪勉讓處分矣更思命新之默不可否於出方之時者雖是渠常時本色駭然則同矣命新姑不逐勉讓亦爲分揀可也
정조 17년
李書九以內醫院都提調提調意啓曰御藥事體何等嚴重而浮萍草絡石不以眞品採取以至煎入於洗藥中誠極驚悚臣等不能審察之罪不勝惶恐當該掌務官方禹疇高景殷入直下番醫官崔遠基爲先汰去令該府拿問處之何如傳曰崔遠基奚責分揀方禹疇亦爲分揀高景殷如眞有不察之罪依草記施行容有可恕之端爲先嚴飭而汰去則分揀汰去三鍼醫亦爲分揀今則幾皆差復惟是自鬢至頷諸處少陽經分野數枚微核雖不堅梗而橫亘相引按之則如棗大如銀杏晝則稍歇夜必浮大此非痰核亦非腫核其消散之方問于諸醫以啓切勿如前隨衆書納必有眞知的識一試卽差之所見然後書入若試之有效當另施重賞矣
정조 17년
兪漢寧以刑曹言啓曰因舟橋司啓辭行宮小次失火時守直人等照法分等處置事命下矣依傳敎守直人等竝卽捉來査問則大廳直崔福祥使雇工柳鳳得點火之際初不審愼以致失火之境書員盧舜弼謂以罷仕全然不知庫直李億麟晩聞喧藉始爲救火云行宮事體何等重大而渠輩俱以守直之人事當晝夜待令罔念少忽而任自擅離不能檢飭只以迷劣雇工替令點火者究厥所爲萬萬痛駭取考律文則大明律失火條有曰若於公廨內失火者杖八十徒二年名例有曰隨從者減一等不應爲條有曰凡不應得爲而爲之事理重者杖八十大廳直崔福祥杖八十徒二年雇工柳鳳得隨從罪杖七十徒一年半書員盧舜弼庫直李億麟不能檢飭罪杖八十而崔福祥決杖八十後徒二年定配於黃海道遂安郡柳鳳得決杖七十後徒一年半定配於江原道洪川縣盧舜弼李億麟各杖八十後放送之意敢啓傳曰知道
정조 17년
癸丑七月十二日辰時上御重熙堂右承旨入侍時行右承旨洪義榮記事官徐有聞記注官金良倜記事官洪樂游以次進伏訖上曰進御淸肺湯依前方一貼煎入出榻敎命讀公事書判付訖命退承史以次退出
정조 17년
行都承旨洪明浩坐行左承旨李書九坐直行右承旨洪義榮藥院直左副承旨李冕膺坐右副承旨南公轍坐直同副承旨兪漢寧坐注書徐有聞仕一員未差假注書金錫泰仕直事變假注書李弘達仕
정조 17년
兪漢寧啓曰大司憲金履禧執義許晊掌令邊景祐持平李景溟呈辭掌令姜鳳瑞在外持平朴孝成未肅拜監察茶時之意敢啓傳曰知道
정조 17년
兪漢寧啓曰來十八日專經武臣殿講日次矣敢稟傳曰處暑後更稟
정조 17년
兪漢寧啓曰臣以入直禁軍戎器點考下直進去之意敢啓傳曰知道
정조 17년
兪漢寧啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 17년
南公轍以壯勇營言啓曰水原旣兼壯勇外營馬步軍兵之制當爲釐正步軍哨數從當磨鍊而馬兵則旣有別驍士二哨又有馬兵四哨未免太多難以精抄限折半減額作爲二哨而二哨則降保事曾與諸將臣相議仰稟矣見今該府逃故方張擧行不可不趁今決定馬兵仍以二哨定制而伏聞本府馬兵前以武學稱號鄕品將校竝爲充補中年以來以閑丁充額遂稱馬兵人皆厭避漸不成樣今旣陞爲外營則馬兵之制亦宜復舊而武學之稱不必仍用此後則稱以壯別隊待以武列將校前銜及出身閑散中另加抄擇成節目擧行之意分付該府而新定之類難責立馬今年濟州別卜定馬中限一百四五匹分給而不足之數附近牧場中充數覓給何如傳曰允
정조 17년
禁府啓目樂安前郡守洪采疇原情云云傳旨問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓考律區別功議以草記勘放爲良如敎又啓目粘連向前成彦檝議處云云以此照律何如判付啓無論用於公私立本之罪渠亦不得發明以草記勘放爲有矣區別功議減等爲良如敎
정조 17년
兪漢寧以義禁府言啓曰時囚罪人成彦檝洪采疇區別功議草記勘放事命下矣成彦檝本府議啓內觀其爰辭實戶受還之甚少飢民付賑之無實糶糴時濫縮懸殊捧稅錢委吏料販等事雖爲發明以已遲晩者言之勸分錢之立本民間先用還穀爲二千石擅貸之數亦爲四百餘石則論其罪犯已在那移之科以此照律罪取考律文則大明律那移出納條有曰各衙門收支錢糧等物監臨主守不正收正支那移出納還充官用者計贓準監守自盜論罪止杖一百流三千里大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣成彦檝杖一百收贖告身盡行追奪流三千里定配而其五代祖以性寧國功臣云功減一等杖一百收贖告身盡行追奪忠淸道公州牧敬天驛徒三年定配洪采疇傳旨內倉庫空虛而民食益艱威令不行而吏逋難徵拿處罪取考律文則大典通編倉庫條有曰犯私罪杖一百以上之罪告身盡行追奪年限守令禁錮分揀新有定式矣洪采疇年今六十六五年禁錮依定式分揀告身盡行追奪徒三年定配而其十五代祖吉旼開國功臣云功減一等告身盡行追奪黃海道鳳山郡劍水驛徒二年半定配而以議啓及傳旨內辭意具罪目依例發遣府羅將押送于各其配所何如傳曰允洪采疇則弊邑非其人豈渠之罪況憑公貸糴罪雖難赦如渠庸殘豈足懲他奉告身可也
정조 17년
癸丑七月十三日巳時上御重熙堂右承旨入侍時行右承旨洪義榮記事官徐有聞記注官承膺祚記事官洪樂游以次進伏訖上曰進御升麻胃風湯依前方一貼煎入出榻敎命讀公事書判付訖命退承史以次退出
정조 17년
行都承旨洪明浩坐行左承旨李書九坐行右承旨洪義榮藥房直左副承旨李冕膺坐直右副承旨南公轍坐同副承旨兪漢寧坐注書徐有聞仕一員未差假注書金錫泰仕直事變假注書李弘達仕
정조 17년
藥房提調洪良浩副提調洪義榮啓曰伏未審日間聖體調攝若何寢睡水剌之節何如更定湯劑連日進御症候諸節益有差勝之效乎臣等率諸御醫趁早入診詳察聖候議定繼進當否爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 17년
傳于李書九曰禮房承旨馳詣宗廟景慕宮奉審摘奸以來
정조 17년
兪漢寧以兵曹言啓曰巡將洪鏶於其洞內民人處稱有債物零數之可捧結縛捉致拘囚於巡廳現發行査之後始爲放送巡廳本非捧債衙門而濫縛濫囚俱係法外亦極駭妄此若已放而仍置無告小民將難奠居當該巡將洪鏶爲先汰去其罪狀令該府拿問重勘何如傳曰允
정조 17년
兪漢寧以壯勇營言啓曰本營將校射會時連六巡全布人依節目別單書入之意敢啓傳曰知道
정조 17년
兪漢寧以舟橋司言啓曰露梁行宮修葺日時今月十五日卯時爲吉云當日臣文淳率都廳李鴻運別看役丁遇泰出往始役之意敢啓傳曰知道
정조 17년
兪漢寧以義禁府言啓曰時囚罪人洪采疇告身盡行追奪徒二年半定配照律草記批旨內弊邑非其人豈渠之罪況憑公貸糴罪雖難赦如渠庸殘豈足懲他奪告身可也事命下矣洪采疇告身盡行追奪放送之意敢啓傳曰知道
정조 17년
癸丑七月十四日辰時上御重熙堂承旨入侍時行左承旨洪義榮記事官徐有聞記注官金良倜記事官洪樂游以次進伏訖上曰進御升麻胃風湯依前方一貼煎入出榻敎命讀公事書判付訖命退承史以次退出
정조 17년
行都承旨洪明浩坐行左承旨李書九坐直行右承旨洪義榮藥院進左副承旨金孝建坐直右副承旨李冕膺坐同副承旨兪漢寧坐注書徐有聞仕一員未差假注書金錫泰仕直事變假注書李弘達仕
정조 17년
兪漢寧啓曰備邊司郞廳來言今日賓廳日次而月食齋戒相値不得來會云矣敢啓傳曰知道
정조 17년
傳于洪義榮曰提調入侍
정조 17년
兵曹口傳政事行副司直南公轍單付
정조 17년
傳于李書九曰政官牌招開政
정조 17년
傳于金孝建曰再昨夜甘澍海西則均霑漢南則不足云而今日之霶霈須臾已近盈寸海西漢南之所得比再昨果如何而兩日沛然之喜三南俱得同然乎令廟堂關問各該道伯以聞
정조 17년
以東萊府使尹弼秉狀啓特送倭平矩寬身死賻物依裁判例題給事令該曹稟旨分付事傳于李書九曰依狀請施行事回諭
정조 17년
李書九以吏曹言啓曰顯陵令金說澤呈狀內矣身積年病蟄當暑作行諸症越添轉側須人時月之內萬無供職之望云成均館典籍李相璜呈狀內矣身久患毒痁首尾兩朔眞元積敗症形危劇時月內實無起動供職之望云身病俱如是危重則不可强令察任竝姑改差何如傳曰允
정조 17년
李書九以吏曹言啓曰今番慶尙道私賑人中金海幼學孫亮大軍威幼學司空鉉咸陽幼學河漢成等處詳問其地閥兼問其所願星火馳報事移關矣慶尙監司趙鎭宅回移內孫亮大不過土班別無地閥司空鉉時帶鄕任而毋犯公賤纔已贖身河漢成故相臣河崙十一代孫故參議活七代孫俱是饒居之人歉歲救急實出恤窮豈有一分干恩之心爲言云而孫亮大司空鉉願納各穀俱過千石似當施以加資之典而事係恩賞自下不敢擅便恭竢上裁河漢成願納租六百餘石旣是士人不可以富民願納一例請賞郞階帖成給何如傳曰允幼學孫亮大司空鉉之無一分干恩之心私賑千石其心良嘉五衛忠壯忠翊將中待窠卽爲調用事分付兵曹可也
정조 17년
兪漢寧以兵曹言啓曰卽伏見黃海監司李祖承狀啓則新除授五衛將安岳居姜重齊衰病沈綿作行無路云矣老病旣如是則宿衛輪番之任不可虛縻改差何如傳曰允日熱如此今番新除中年老人問其筋力如有難强者草記改差欲爲强爲供職者切勿勒遞務從便當可也
정조 17년
兪漢寧以兵曹言啓曰景福宮衛將延就近身病猝重時月之內無望供職呈狀乞遞輪番之任不可久曠改差何如傳曰允
정조 17년
金孝建以弘文館言啓曰本館上番連日闕直事甚未安今日政新除授玉堂待下批仍卽牌招入直何如傳曰允
정조 17년
有政吏批判書李文源進參判丁範祖牌不進參議鄭大容式暇行左承旨李書九進以李遇濟爲司諫金熙采爲副校理洪秀輔爲觀象監提調申宅權爲工曹正郞鄭璲爲禮曹佐郞趙來鎭爲顯陵令朴源爲昌陵令李復鉉爲恭陵令權熀爲肇慶廟別檢
정조 17년
兵批判書鄭好仁病參判閔台爀參議睦萬中病參知朴聖集入直進同副承旨兪漢寧進景福將單金世德移付事承傳五衛將單兪漢章金箕衡以上陞實事承傳副司直沈煥之李家煥洪仁浩金啓洛金翰東李喆模尹光顔副司正李德純以上竝單付
정조 17년
以副校理金熙采牌不進罷職傳旨傳于李書九曰只推
정조 17년
兪漢寧以都摠府言啓曰今日入直內三廳武兼禁軍及軍兵等當爲中日習射而月食齋戒相値不得爲之之意敢啓傳曰知道
정조 17년
兪漢寧訓鍊都監言啓曰本局哨官李奭培身病甚重勢難察任改差何如傳曰允
정조 17년
癸丑七月十五日辰時上御重熙堂都承旨提調入侍時行都承旨洪明浩記事官徐有聞記注官金良倜記事官洪樂游藥房提調洪良浩一提學鄭民始直提學徐鼎修檢校直閣鄭大容徐榮輔南公轍直閣金祖淳以次進伏訖上曰進御升麻胃風湯自今日停止出榻敎良浩等曰聖體若何乎上曰一樣矣良浩等曰湯劑有自今日停止之敎醫官使之入診議定繼進當否恐好矣上曰不必使醫官入診矣上命明浩書榻敎曰右副承旨許遞前望單子入之待下批牌招察任命退諸臣以次退出
정조 17년
行都承旨洪明浩坐行左承旨申光履坐行右承旨李書九坐左副承旨金孝建坐直右副承旨李冕膺坐同副承旨兪漢寧坐直注書徐有聞仕一員未差假注書金錫泰仕直事變假注書李弘達仕
정조 17년
藥房提調洪良浩副提調洪義榮啓曰伏未審夜間聖體調攝若何寢睡水剌之節何如症候諸節益臻差勝乎臣等率諸御醫趁早入診詳察聖候爲宜臣等不任區區伏慮敢來問安竝此仰稟答曰知道今則已皆差勝問候勿爲之
정조 17년
金孝建啓曰合辭方張之時諫院無詣臺之員事甚未安未肅拜人員卽爲牌招何如傳曰允
정조 17년
金孝建啓曰獻納權中憲下諭後過限不上來依定式遞差傳旨及禁推傳旨捧入之意敢啓傳曰知道
정조 17년
以司諫李遇濟牌不進罷職傳旨傳于金孝建曰只推
정조 17년
以獻納權中憲禁推傳旨傳于金孝建曰分揀
정조 17년
傳于申光履曰來待諸臣入侍
정조 17년
有政吏批判書李文源進參判丁範祖牌不進參議鄭大容內閣進行左承旨申光履進以金寅爕爲獻納鄭民始爲內醫提調金文淳爲同成均尹命基爲義禁府都事洪亮猷爲監察朴師轍趙時衡爲司饔主簿魚用謙爲東學敎授申光履爲內資提調金思默爲武烈祠安昌郁爲律學敎授尹悌東爲典籍
정조 17년
兵批判書鄭好仁病參判閔台爀病參議睦萬中入直進參知朴聖集病同副承旨兪漢寧進僉知申鴻周副護軍申應周徐有秉朴長潤副司直洪義榮權中憲以上竝單付
정조 17년
傳于申光履曰今聞政廳微稟參下窠之權作令窠者見窠移擬原窠當還作云而丙申以前蔭官落仕人參上則皆區處參下則猶有未區處者雖不可一向權作亦不可不一例收用吏判旣承筵敎參下未及區處之類先自今政數窠區處此後相間次次收用今聞承宣言分明生存云其時銓堂推考前參奉李潤身依他例六品窠調用事分付
정조 17년
吏批以李潤身爲溫陵令洪秉容爲中部都事李度翼爲元陵參奉林周喆爲弘陵參奉
정조 17년
以全羅監司權狀啓南原等邑祭享各處屋宇祭器修葺改備事傳于兪漢寧曰當待秋成或遣史官或遣禮郞宣傳官抽栍考察勤慢慢者另當施以懲一之典卿其知此申令圖所以無犯之方事回諭至於濟州各品祀享隔以重溟其所修飭恪虔未必十分致精致愼而近來飭諭之下尙無繕葺形止之登聞者豈但該牧之稽忽專由卿不謹奉法爲先從重推考莫以怠心之已生於宦成益畏朝令俾免罪戾事一體回諭
정조 17년
兪漢寧以兵曹言啓曰卽接京畿監司鄭昌順移文則新除授僉知果川居金相岳年滿七十衰病方劇無以上去云又接忠淸監司李亨元移文則新除授五衛將大興居金恕行以風病不能行步實難强進云矣金相岳金恕行俱以癃老衰病勢難上來則不可一向虛縻且是加設窠竝減下何如傳曰允
정조 17년
兪漢寧以備邊司言啓曰卽見禮曹粘目則枚擧東萊府使尹弼秉狀啓以爲致敗倭船一隻所騎生存倭人一名處別會木一疋倭料餘米一石依例上下而書契成送雖有各年已行之例事係邊情請令廟堂稟處矣書契成送旣多已例今亦依此擧行之意分付該曹該院何如傳曰允
정조 17년
持平朴孝成啓曰請亟寢秋曹罪人柳師文放釋之命仍令王府設鞫嚴問期於得情快正王法措辭見上答府曰不允
정조 17년
癸丑七月十六日卯時上御誠正閣都承旨同副承旨入侍時行都承旨洪明浩同副承旨兪漢寧記事官徐有聞記注官金良倜記事官樂游以次進伏訖上曰藥房入侍事分付可也賤臣承命出與藥房提調洪良浩副提調洪義榮直閣金祖淳醫官金孝儉金光國周命新李敬培李周憲朴春源李惟鑑吳仁豐卞以次進伏訖良浩等曰聖體若何上曰一樣矣良浩等曰王大妃殿氣候何如上曰一樣矣良浩等曰惠慶宮氣候何如上曰一樣矣良浩等曰醫官旣登筵使之入診恐好矣上曰不必入診矣上命書傳敎曰承旨房仍未差之代前望單子入之待下批牌招察任上敎良浩曰供劇已久老人筋力想難自力矣仍命書傳敎曰藥房提調供劇已久許遞又命書傳敎曰政官牌招開政又命書傳敎曰右承旨許遞命退諸臣以次退出
정조 17년
癸丑七月十六日午時上御誠正閣左承旨來待諸臣入侍時行左承旨申光履右副承旨李冕膺記事官徐有聞記注官金良倜記事官洪樂游備局堂上鄭民始李文源沈頤之趙心泰壯勇營大將金持默水原中軍李漢興以次進伏訖上敎民始等曰水原軍制尙未釐正纔有卿等會議稟處之敎矣訓將於本府莅任屬耳邑事民情想必詳知卿等退與訓將爛商議定必須克體朝家軫念小民之苦心至意而大體軍額貴在精鍊不宜務多必以減額精抄爲主使軍容整齊民情欣悅一以重關防一以副予意可也民始等曰臣等敢不仰體德意務盡方便之道乎上敎漢興曰軍丁逃故之査櫛釐正當在今朔爾須盡心善爲無負朝家委任之意使一民一丁無或虛實相混白地冤懲可也命退諸臣以次退出
정조 17년
行都承旨洪明浩坐行左承旨申光履坐行右承旨李書九坐左副承旨金孝建坐右副承旨李冕膺坐直同副承旨兪漢寧坐直注書徐有聞仕一員未差假注書金景煥仕直事變假注書李弘達仕
정조 17년
李冕膺啓曰大司憲金履禧執義許晊掌令邊景祐持平朴孝成李景溟呈辭掌令姜鳳瑞在外監察茶時之意敢啓傳曰知道
정조 17년
兪漢寧啓曰假注書金錫泰身病猝重勢難察任今姑改差何如傳曰允
정조 17년
金錫泰改差代以鄭文始爲假注書
정조 17년
鄭文始有頉代以金景煥爲假注書
정조 17년
傳于洪明浩曰都承旨左承旨同副承旨入侍
정조 17년
傳于李書九曰右承旨右副承旨入侍
정조 17년
以統制使申大顯啓本晴川前別將閔垙睦重秀所負公貨査實馳啓令該曹稟處事傳于金孝建曰閔垙等襲謬之罪雖甚可駭旣云還報不足深責而鎭將亦官長鎭吏亦下吏以吏誣官有關風化該吏卿其拿致嚴棍照法痛繩身爲帥臣似此風化所關之事不知懲治當該帥臣推考次指名現告事回諭
정조 17년
以平安監司李秉模狀啓道內各鎭堡戶斂給代改釐正上送事傳于金孝建曰當初給代之擧出於爲鎭民矯弊而還穀之贏縮邑民之偏重與筵臣適有語到者今見卿狀本亦可知事勢之固然然則令則示信耗亦排比邑鎭之民均霑一視之惠其責何在卿之附陳意見深得按藩之體須將難便條件另究易行事宜更卽指一陳聞事回諭
정조 17년
以水原留守李命植狀啓農形馳啓事傳于李冕膺曰近海三十面之均沾實爲萬幸此後農形則府內及遠近各面或若今番之彼寡此多枚擧區分以聞諸道兩都得雨形止皆以測雨器分寸啓聞本府亦依此爲之測雨器與周尺卿子旣在該房取來戶曹與此有旨同爲下送卿其祗受事回諭
정조 17년
禁府啓目粘連淸州前牧使李樂培之周歲居官一味伈泄流來當頉之數至於一千三百餘名之多而其所塡代不過三百六十名則揆以法意殊極痛駭不可以已經勘配有所容貸更爲拿問嚴勘前兵使李光爕身居兵閫之任一道軍摠無不管轄則營下之邑軍丁之闕額若是夥多而矇不察飭以致軍丁之疎虞事極駭然而前以他罪方在保放中更爲還囚以此罪狀添問目取招何如判付啓依允爲旀飭禁之下雖曰大邑不當懲而懲者如此取考律文各別重勘以懲他邑爲良如敎又啓目巡將洪鏶原情云云傳旨內辭緣泛稱遲晩刑推得情何如判付啓考律以草記勘放爲良如敎
정조 17년
兪漢寧以義禁府言啓曰保放罪人李光爕還囚後捧供之意敢啓傳曰知道
정조 17년
禁府啓目忠淸前兵使李光爕原情云云問目內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓所供之繁猥極爲駭然兺不喩身非營將替當治賊所爲近於驅勒不可以伊時別有禁飭之京關有所曲恕其後見發之事件又甚夥然一曰法外錢還二曰抛置戎兵三曰勒徵黃白無論襲謬與不察其罪則均至於簽丁一事昨冬十行之敎渠若住眼看得其敢若彼之無狀乎名以兵使則事關行伍渠當首被懲一之典然後庶勵管下邑鎭豈但仍前律名勘放而止濫徵最多邑永同縣加施充軍之律爲良如敎
정조 17년
禁府啓目粘連永同前縣監金履錫簽丁法意何等嚴重而千九百軍摠三百餘名之當頉不頉一向冤徵極爲可矜兺不喩揆以軍政萬萬寒心亦不可以繡啓爽誤已經勘配置而不論更爲拿問各別重勘何如判付啓小縣千名之近半千豈比於淸州乎昨冬飭敎不啻嚴截繡啓論列如此査案又甚丁寧旣聞之不可尋常處之分付道臣拿致營門從重決杖遠地勿限年充軍一以謝無辜之冤徵一以信朝令爲旀此後更於此邑有一箇黃白之冤徵則當該守令刑推得情援例重勘斷不可已以此意嚴飭道臣不察之帥臣亦難免重罪一體嚴飭爲良如敎
정조 17년
禁府啓目粘連善山前府使朴綏源段自備穀之出於料販白給錢之自歸沽衒三百石虛留之莫察二百結災政之見瞞前供雖已自服捧糴時八百石代捧分還時千餘石擅分極爲無狀居昌前縣令兪漢紀段料理販穀立本補賑卄六結之奸吏偸弄曾已遲晩而賑餘四百餘包之自歸私用亦係不法尤極駭然不可以已經勘配有所寬恕竝只拿問嚴處何如判付啓依允爲旀査啓如此不必更爲拿覈取考當律草記勘處爲良如敎
정조 17년
兪漢寧以義禁府言啓曰淸州前牧使李樂培軍丁闕額慢不充代事因忠淸監司李亨元査啓本府議啓判付內飭禁之下雖曰大邑不當徵而徵者如此取考律文各別重勘以懲他邑事命下矣取考律文則大典通編免役條有曰軍士物故逃亡經年未代定而假名虛錄者守令二十名以上徒配云而今此淸州牧之應頉不頉數過千名則比諸二十名當用加倍之律而況纔以軍丁事方在洪州縣徒配中則其在嚴勘懲他之道不可仍舊律名李樂培比本律加等平安道肅川府勿限年遠配而發遣府羅將自洪州牧執捉仍令押送于新定配所何如傳曰允
정조 17년
兪漢寧以義禁府言啓曰時囚罪人洪鏶傳旨內巡廳本非捧債衙門而濫縛濫囚俱係法外亦極駭妄拿問重勘罪取考律文則大典通編囚禁條有曰各衙門拘留人之弊一切防禁大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣洪鏶杖一百收贖告身盡行追奪放送何如傳曰允如有功議各減一等可也
정조 17년
兪漢寧以義禁府言啓曰永同前縣監金履錫軍丁闕額慢不塡充事因忠淸監司李亨元査啓本府議啓判付內小縣千名之近半千豈比於淸州乎昨冬飭敎不啻嚴截繡啓論列如此査案又甚丁寧旣聞之不可尋常處之分付道臣拿致營門從重決杖遠地勿限年充軍事命下矣金履錫全羅道靈巖郡勿限年充軍而前以他罪徒配於黃海道平山府依例發遣府羅將自平山府執捉押送忠淸監司處從重決杖後仍令押付于新定配所之意敢啓傳曰知道
정조 17년
兪漢寧以義禁府言啓曰因善山前府使朴綏源居昌前縣監兪漢紀等査啓本府回啓判付內不必更爲拿覈取考當律草記勘放事命下矣朴綏源議啓內自備穀之出於料販白給錢之自歸沽衒三百石虛留之莫察二百結災政之見瞞前供雖已自服捧糴時八百石代捧分還時千餘石擅分極爲無狀罪取考律文則大典通編倉庫條有曰折半留庫中半分者限三千徒配還上各穀遇災年代捧觀察使啓聞乃施大明律制書有違條有曰凡奉制書有所施行而違者杖一百名例有曰二罪俱發以重者論大典通編推斷條有曰犯私罪杖一百以上之罪告身盡行追奪大明律犯罪存留養親條有曰凡父母老疾應侍家無以次成丁者若犯徒流收贖存留養親矣朴綏源告身盡行追奪限三年徒配以其母年七十二無兄弟獨身依法典收贖兪漢紀議啓內料理販穀立本補賑卄六結之奸吏偸弄曾已遲晩而賑餘四百餘包之自歸私用亦係不法尤極駭然罪取考律文則大明律受贓條有曰凡有司官吏人等因公擅自科斂所屬財物者以枉法論五十五貫杖一百流三千里大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣兪漢紀杖一百收贖告身盡行追奪咸鏡道德源府流三千里定配而前以他罪徒配於天安郡依例發遣府羅將自天安郡執捉仍令押送于新定配所何如傳曰允
정조 17년
兪漢寧以義禁府言啓曰時囚罪人李光燮原情公事判付內豈但仍前律名勘放而止濫徵最多邑永同縣加施充軍之律事命下矣李光燮忠淸道永同縣充軍而以判付內辭意具罪目依例發遣府書吏押送配所之意敢啓傳曰知道
정조 17년
癸丑七月十七日卯時上御誠正閣都承旨左承旨同副承旨入侍時行都承旨洪明浩行左承旨申光履同副承旨兪漢寧記事官徐有聞記注官金良倜承膺祚以次進伏訖上命書公事判付訖命退承史以次退出
정조 17년
癸丑七月十七日酉時上御重熙堂坐直承旨入侍時右副承旨李冕膺假注書金景煥記注官承膺祚記事官洪樂游以次進伏訖上曰見此水原狀啓則全昧格例亦不善寫吏無能書者乎冕膺曰狀啓等節便同初創規式書法果多生疎臣父每以此悶之矣上曰以雨澤言之初無遠近指的測雨分寸之事以無測雨器而然耶承旨旣在戶房測雨器與周尺取來戶曹從速下送可也命讀公事判付訖命退承史以次退出
정조 17년
行都承旨洪明浩坐行左承旨申光履坐行右承旨李書九坐左副承旨金孝建坐直右副承旨李冕膺坐同副承旨兪漢寧坐直注書徐有聞仕一員未差假注書金景煥仕直事變假注書李弘達仕
정조 17년
李書九啓曰專經文武臣殿講處暑後更稟事命下矣以何日爲之乎敢稟傳曰涼生後更稟可也
정조 17년
傳于申光履曰左承旨同副承旨入侍
정조 17년
李書九啓曰卽者副修撰李東稷以其親病陳疏徑出原疏纔已捧入矣所當直捧禁推傳旨而此與無端徑出有異推考警責玉堂上下番俱空事甚未安副校理宋民載金熙采修撰嚴耆竝卽牌招以爲推移入直之地何如傳曰允
정조 17년
李書九啓曰副校理宋民載金熙采修撰嚴耆牌不進罷職傳旨今方捧入而校理魚用謙在外副修撰李東稷受由玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 17년
以吏曹參議鄭大容牌不進罷職傳旨傳于申光履曰許遞
정조 17년
有政吏批判書李文源進參判丁範祖進參議未差同副承旨兪漢寧進以李遇濟爲校理權坪爲副修撰徐鼎修爲同經筵養賢庫主簿單尹悌東以沈煥之爲大司成
정조 17년
兵批判書鄭好仁病參判閔台爀病參議睦萬中入直政事進參知朴聖集病左副承旨金孝建進副司直鄭大容朴基正
정조 17년
李書九以景慕宮都提調意啓曰太常所進生梨今方薦新於本官而宮苑生梨初無結實莫重薦新無以擧行不勝惶恐之意敢啓傳曰知道
정조 17년
李書九以成均館同知館事意啓曰因本館初七日儒生上旬輪次草記批旨日熱如此處暑後更稟事命下矣今則處暑已過依下敎更稟之意敢啓傳曰涼生後更稟可也
정조 17년
兪漢寧以備邊司言啓曰卽見守禦使李文源摠戎使鄭民始京畿監司鄭昌順江華留守尹師國京畿水使許𣷯永宗防禦使李普溫黃海兵使姜五成平安兵使柳孝源忠淸兵使李潤國全羅兵使李壽鵬慶尙左兵使許侙右兵使白師誾統制使申大顯南兵使許任北兵使崔景岳江原監司申耆秋操取稟狀啓則以爲今秋水陸操及巡操巡歷巡點聚點何以爲之事請令廟堂稟旨分付親騎衛勸別武鄕騎士武學等都試及校生考講依例設行爲辭矣每年各道習操停癈居多其在詰戎之道未免疎虞今年年事方有登熟之望則固當一倂設行而第念三南纔經大賑瘡痍未蘇驅策疲民裹糧赴操其艱難辛苦之勢在所當恤今秋水陸操及巡歷巡點竝姑停止而在前停操之時官鎭門聚點多有設行之例此則另飭擧行俾有實效至於海西北關春操取稟時旣有待秋直爲設行之命自當依例設行關西關東京畿三道昨今兩年穡事稍豐戎政不可一向廢闕水陸操竝令設行各樣都試及校生考講竝依前擧行之意一體分付何如傳曰允
정조 17년
兪漢寧以都摠府言啓曰副摠管李應爀以御營中軍軍兵等中日試放事南小營晝仕出去之意敢啓傳曰知道
정조 17년
金孝建以義禁府言啓曰時囚罪人洪鏶杖一百收贖告身盡行追奪照律草記批旨內如有功議各減一等可也事命下矣洪鏶五代祖宗祿扈聖原從功臣云功減一等杖九十收贖奪告身四等放送之意敢啓傳曰知道
정조 17년
前咸鏡監司金憙疏曰伏以聖候不日康復臣民普切慶忭臣自叨新命食不知味夜未交睫者殆近一朔矣𢥠魂悸心久愈靡定而以臣之極愚迷亦有所滋惑而不敢知者從古以來曷嘗有匪其人而爲治世之輔相者乎唐虞三代尙矣不可論而雖以兩漢唐宋言之上有明君則下必有良佐以成小康之治是以觀於其君而其相可知矣是君是相之上下交相須豈非理勢之所固然乎惟我殿下聖君也聖心之所自期群下之所仰望不在於唐虞三代之下而至於擇相不徒不及於後世小康之時乃反以如臣之至庸極陋百不猶人者拔之衆望之外置諸百僚之上駭四方之聽而累聖朝之政此臣所以滋惑而不敢知者也噫臣雖是世祿之裔卽一鄕曲之蹤也年來弱冠幸賴師友之益粗有口耳之學而姿旣駑下性又懶惰負笈多年尙不能爲章句之腐儒仍又汨沒科業出入場屋而自玆以後卄數年間窮而不堅轉益放倒舊日所聞已成面墻程式之文亦極鹵莾將近五十倖占一第而親老家貧只有祿仕之計量已揣分實無榮塗之望臣之本末如斯而已而夷考其實無一可稱矣若其歷揚內外冥升不已臣亦不自知其何爲而致此而庇覆拂拭之恩雖感刻於中心福過災生之慮每不勝其懍惕不料千勻之重忽地擔着於僬僥之背而至如所被恩諭尤豈微臣所敢當所敢勝者耶竊覸聖意若以臣爲眞箇讀書眞箇飭躬眞箇有可取者存焉者然以聖上日月之明何獨遺照於臣至此之甚也藉令臣曾讀數卷殘書此不過尋行而數墨也幸免得罪鄕黨亦不過細行而曲謹也此何足可取而況可以取以爲相俾贊大聖人挽回世道丕變趣向之治化耶又況卿列之中歷試已久曉達時務可以謀王體斷國論者自不乏人則以臣之萬萬無似尤何敢濫廁台司重妨賢路也哉臣之來伏都門之外恭俟公議之發已有日矣而迄未聞有處分情窮勢迫不得不冒眛自列仰瀆崇嚴伏乞聖明念相職之決不可輕授諒至懇之實非出飾讓收回誤恩以幸國事千萬大願臣無任跼天蹐地震灼戰掉之至云云答曰省疏具悉卿懇敦諭中申申者卽取卿而用卿之事實今雖欲更事敦迫其說豈有他哉賓筵久曠待卿如渴卿須體此至意卽起造朝仍傳曰此批答遣史官傳諭
정조 17년
副修撰李東稷疏曰伏以臣之老父素患痰火之證入夏以來漸次添劇安日恒少臣每左右扶將刀圭爲事而秪緣怵畏義分未敢言私輪替苟艱黽勉就直矣卽接家信則臣父自昨夜忽患急癨兼以暴泄跨朔淹病之餘添此別證眞元大陷收拾不得闔室遑遑促臣出見臣方寸煎灼莫可按住玆敢短章呼籲徑出禁扃伏乞聖慈俯垂諒察亟命遞改臣職名俾便救護仍治臣擅離之罪以肅朝綱不勝幸甚臣無任云云省疏具悉爾其勿辭救護父病
정조 17년
癸丑七月十八日未時上御重熙堂左副承旨入侍時左副承旨金孝建記事官徐有聞記注官承膺祚記事官洪樂游稟事閣臣一提學鄭民始以次進伏訖上敎民始曰有何稟達之事耶民始曰本營軍需尙有未及拮据者不可不趁卽變通關西別備條之公下者比前有減則雖有如干取用別無所損於經費限三千六百兩自明年上送本營以爲補用之地似好故敢此仰達矣上曰依爲之出擧條命孝建讀公事書判付訖命退諸臣以次退出
정조 17년
行都承旨洪明浩坐行左承旨申光履坐行右承旨李書九坐直左副承旨金孝建坐右副承旨李冕膺坐直同副承旨兪漢寧坐注書徐有聞仕一員未差假注書金景煥仕直事變假注書李弘達仕
정조 17년
金孝建啓曰大司憲金履禧執義許晊掌令邊景祐持平朴孝成李景溟呈辭掌令姜鳳瑞在外監察茶時之意敢啓傳曰知道
정조 17년
李書九啓曰三皇忌辰日望拜禮前期一日以稟事曾有先朝受敎矣今二十一日神宗皇帝忌辰日親行望拜禮方在靜攝中不得循例入稟之意敢啓傳曰知道
정조 17년
兪漢寧啓曰校理李遇濟副修撰權坪牌不進罷職傳旨今方捧入而校理魚用謙在外副修撰李東稷受由玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 17년
傳于洪明浩曰都承旨右副承旨入侍
정조 17년
申光履啓曰吏曹判書李文源參判丁範祖牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 17년
傳于金孝建曰當該涉禁憲吏今日內嚴刑一次絶島定配
정조 17년
申光履以吏批言啓曰侍從臣父年七十人每於歲首抄啓加資而新有應推恩人雖非歲首亦爲稟行事載在法典矣侍從臣父年七十人別單書入之意敢啓傳曰知道
정조 17년
有政吏批判書李文源進參判丁範祖進參議未差右副承旨李冕膺進以李勉兢爲吏曹參議李東稷爲司諫崔獻重爲修撰鄭民始爲同成均韓尙鎰爲律學敎授
정조 17년
兵批判書鄭好仁病參判閔台爀入直進參議睦萬中病參知朴聖集病行右承旨李書九進以李集斗姜世東爲同知趙惠鎭爲武兼僉知兪漢章金箕衡金顯和竝單付李潤德爲咸鳳別將
정조 17년
李冕膺以兵曹言啓曰龍虎營拘留罪人呂文永依下敎放送之意敢啓傳曰知道
정조 17년
兪漢寧以訓鍊都監言啓曰依下敎敦化門東挾門守門將金尙澤拘留北營之意敢啓傳曰知道
정조 17년
李書九以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南壇先農壇先蠶壇祈雨壇司寒壇漢江壇厲壇次第摘奸則各壇壇上及紅箭門墻垣階砌俱爲無頉而此後看護等節着意擧行事申飭之意敢啓傳曰知道
정조 17년
金孝建以刑曹言啓曰當該涉禁憲吏今日內嚴刑一次絶島定配事命下矣依傳敎司憲府當該書吏尹道亨嚴刑一次後全羅道羅州牧智島絶島定配卽爲押送之意敢啓傳曰知道
정조 17년
癸丑七月十九日卯時上御重熙堂都承旨右副承旨入侍時行都承旨洪明浩右副承旨李冕膺記事官徐有聞記注官金良倜記事官洪樂游以次進伏訖上命明浩冕膺讀公事書判付訖命退承史以次退出
정조 17년
行都承旨洪明浩坐行左承旨李書九坐右承旨金孝建坐直左副承旨洪仁浩坐右副承旨李冕膺坐同副承旨兪漢寧坐直注書徐有聞仕一員未差假注書金景煥仕直事變假注書李弘達仕
정조 17년
兪漢寧啓曰備邊司郞廳來言今日賓廳日次而領議政洪樂性左議政金履素身病右議政金憙未肅拜不得來會云矣敢啓傳曰知道
정조 17년
兪漢寧啓曰大司憲金履禧執義許晊掌令邊景祐持平朴孝成李景溟呈辭掌令姜鳳瑞在外監察茶時之意敢啓傳曰知道
정조 17년
李書九啓曰臣書九以文臣朔試射試官進去下直之意敢啓傳曰知道
정조 17년
洪明浩啓曰左承旨申光履今日不爲仕進卽爲牌招何如傳曰聞有實病許遞前望單子入之待下批牌招察任
정조 17년
兪漢寧啓曰備局稟事堂上鄭民始沈頤之趙宗鉉金尙集李漢豐來待矣傳曰入侍
정조 17년
以修撰崔獻重牌不進罷職傳旨傳于兪漢寧曰只推
정조 17년
兪漢寧啓曰玉堂上下番俱空事甚未安修撰崔獻重旣有只推之命卽爲牌招入直何如傳曰允
정조 17년
以禮曹圖畫署兼敎授差下單子傳于兪漢寧曰自古須以效勞國役或多年積仕者差除而朴維城之名近始聞之殆不稱當況通仕路之階梯乎待令畫員本署畫員中勞多仕久者啓下事分付此後無或如是違越格例嚴飭
정조 17년
傳于兪漢寧曰騎馬一匹立之史官一員待命
정조 17년
以漢城府坐不坐單子傳于洪仁浩曰懸病及在外堂上許遞
정조 17년
兪漢寧啓曰持平李景溟謂有避嫌之事昨日之乍入旋出已極可駭今於日暮之後又爲詣臺忽地出去臺臣去就本自不輕而今此憲臺之倏來倏往事未前有大駭聽聞從重推考何如傳曰擧措甚爲顚倒先遞差後禁推
정조 17년
癸丑七月二十日卯時上御誠正閣稟事堂上入侍時同副承旨兪漢寧記事官徐有聞記注官金良倜記事官洪樂游稟事堂上鄭民始沈頤之趙宗鉉金尙集李漢豐以次進伏訖上曰諸堂進前稟事可也民始曰本廳需用浩繁而歲入無幾無以支用故貿置關西穀取耗作錢以爲補用之資矣數年以來停退之數爲二萬七千餘石殆減元穀三分之一廳用未免狼狽旣是爲經用貿置者則決不可一任其耗縮今年秋事大有豐登之望停退還穀自當收捧而本廳停退條則勿計年條雖與他司穀換錄必以今年內所捧者準充元數俾無一包欠縮而此後則雖値停退之時毋得擧論之意出擧條申飭何如上曰依爲之出擧條頤之曰頃以銅銀店許設事陳達蒙允矣近聞江界地有銀脈豐盛可合開店處云而遠外見聞亦難保其眞的爲先付之平安兵營使之句檢店事試其豐殘後自臣曹主管擧行何如上曰依爲之出擧條民始曰嶺南左供倉致敗穀物因湖西道臣狀聞從民願發賣矣此與拯米之分俵者有異旣已從願發賣則價本當卽收捧而已及周年尙不上送此必有中間奸弊而然事極駭然不飭之該道道臣從重推考使之各別査實來月望前畢上納之意嚴飭何如上曰依爲之出擧條命漢寧讀公事書判付訖命退諸臣以次退出
정조 17년
癸丑七月二十日酉時上御重熙堂右承旨入侍時右承旨金孝建假注書金景煥記注官金良倜記事官洪樂游以次進伏訖上敎樂游曰馳往禁府摘奸以來樂游承命出去上曰修撰崔獻重上疏到院云如非涉禁則捧入可也命讀公事書判付訖命退承史以次退出
정조 17년
藥房提調臣鄭民始副提調臣洪明浩啓曰伏未審夜間聖體調攝若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
金孝建啓曰大司憲金履禧執義許晊掌令邊景祐持平朴孝成呈辭掌令姜鳳瑞在外持平一員未差監察茶時之意敢啓傳曰知道
정조 17년
傳于李書九曰禮房承旨進詣皇壇奉室奉審以來
정조 17년
兪漢寧啓曰校理魚用謙在外修撰崔獻重陳疏入啓玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 17년
洪仁浩啓曰吏曹參議李勉兢除拜後過三日不爲出肅依定式推考警責仍卽牌招察任何如傳曰允
정조 17년
以吏曹參議李勉兢牌不進罷職傳旨傳于金孝建曰只推
정조 17년
有政吏批判書李文源牌不進參判丁範祖進參議李勉兢牌不進同副承旨兪漢寧進啓曰判書李文源參議李勉兢竝牌不進小臣獨政未安何以爲之敢稟傳曰仍爲之以申溆爲持平李宗燮爲副校理李在學爲左尹李家煥爲右尹蔡弘履爲同敦寧同知申師顯今加嘉義加資事承傳
정조 17년
再政贈左議政德豐府院君行統制使贈諡忠武公李舜臣贈領議政例兼德豐府院君贈諡忠武公加贈事承傳
정조 17년
兵批判書鄭好仁病參判閔台爀病參議睦萬中病參知朴聖集入直政事進右承旨金孝建進副司直申光履柳誼李身晦
정조 17년
金孝建啓曰合辭闕啓已至多日事甚未安今日政新除授持平申溆卽爲牌招司諫李東稷一體牌招何如傳曰允
정조 17년
李書九啓曰玉堂上下番俱空已至多日事甚未安修撰崔獻重疏批已下一體牌招以爲入直之地何如傳曰允
정조 17년
以副校理李宗燮修撰崔獻重牌不進罷職傳旨傳于金孝建曰只推
정조 17년
李書九啓曰玉堂上下番俱空已至多日事甚未安副校理李宗燮修撰崔獻重旣有只推之命更卽牌招以爲入直之地何如傳曰允
정조 17년
傳于李冕膺曰左承旨右副承旨入侍
정조 17년
備忘記中州人後裔之來留小邦其貴其奇豈翅壁間之蛛與朱音相似之比也況承奉皇詔再奠我國人之後裔而官至武宰者其貴其奇爲尤如何也哉是日不錄是人是豈逢是日感是日之意乎況又替審奉室如不祭之餘思不勝耿耿行副護軍李源特陞一級知中樞府事除授仍兼都摠管寧遠之後爲我國之正卿事係創有提督祠堂遣忠武公李舜臣後孫禁衛大將李漢豐擇吉致祭文當親撰祭品祭儀用己酉周甲日例
정조 17년
兵曹口傳政事知中樞府事單李源都摠管單李源
정조 17년
傳于兪漢寧曰都摠管李源牌招察任
정조 17년
兪漢寧以兵曹言啓曰卽者別監朴仁甲擊景光門內所藏傳漏鼓故捉來査問則所告內月前與院隷輩相鬨因此見汰事甚冤鬱有此擊鼓云渠以已汰之掖隷冒着紅衣肆然攔入爲此擊鼓之狀萬萬驚駭臣之常時不能檢飭之罪不勝惶懍而渠以瑣屑之辭敢爲冒達天聽之計者究厥情狀萬萬巧惡此等之類不可尋常處之出付該曹照律嚴繩何如傳曰允照律事政院啓目姑未啓下汰去手本亦在未決之中則焉敢擊傳漏鼓乎聞是癡不識人事之漢云而本曹之近來諸事檢察若能嚴明豈有是乎爾及判堂爲先從重推考郞廳拿處厥漢貌似拳大無足責令守禦使決棍三十此後擊傳漏鼓者直爲嚴棍二十度勿施切勿登聞以爲使無訟之地可也